北山遇雪
作者：衛宗武
朝代：宋

paragraphs: 天公衒天巧，三見臘之時。
似花還非花，衮衮縱橫飛。
瀉竹振清香，壓梅迷真蕤。
烏兔耿無光，遁跡不敢馳。
雕鎪各成形，磊塊或作堆。
蔽空來若塵，著物明於璣。
武騎當此際，縱獵方打圍。
森森紛甲刃，爛爛光相輝。
豈若灞橋馿，領此一段奇。
今朝積數寸，回眎覺昨非。
比屋占農祥，津津喜上眉。
對書明徹眼，煮茗清入脾。
肯爲袁安卧，宜賦劉叉詩。
呼童掃松逕，迎客扶桃枝。